颜总戎镇朔巡边图
叶盛 (Ming)
镇朔将军熊虎姿，幕府宏开当北陲。太平天子日无事，正此边巡閒暇时。维时夏初迫春暮，塞草青青茁边土。行人貂裘且为备，涧厎层冰尚多冱。东方雷动毛龙嘶，前驱早巳度磨笄。鉴鍪健士三千辈，锦绣攒风一色齐。金符玉敕黄封厚，高絓仍看印如斗。令严人马不敢哗，寂寂柴门走鸡狗。狼山道侧青嵯峨，和风不摇妫汭波。最惜年时伤旱暵，边户其如疲苦何。行行壮观多奇绝，万叠居庸寒积铁。奋身真欲俯危巅，看取鸿濛古时雪。黄金宫阙望中深，四陵剑舄垂云阴。中天白日照肝胆，清泪满颐愁寸心。结发从戎今白首，祇事明廷亦云久。北门枢管猥区区，欲报隆恩我何有。驰驱肯辞行路难，枪竿又复望长安。酒酣叱咤出关去，啁啾鬼哭悽风酸。穹庐乱点牛羊道，笑指胡雏眼中饱。杀气高连独石斜，天声震落三山小。六丁一夜屠腥臊，血波晓涨龙门涛。下劳阵前真意气，稍试新颁金字袍。群然众山临绝境，野鹊野狐非一姓。万国车书保障中，此乡原号虞台岭。虞台西出又荨麻，处处浓香开野花。亭堡重修不知数，时来借问耕人家。楚汉区区事征战，今日皇家作畿甸。几度扬镳下蔚州，好事郦生吁不见。茫茫沙塞已尘清，荡荡舆图仰盛明。父老戴香朝出郭，鼓笳连路夜归营。由来上将先强识，岂在论功在谋国。干戈不动四方宁，万岁千秋奉宸极。